
ROZSUDOK V MENE SLOVENSKEJ REPUBLIKY Okresný súd Zvolen v spore vedenom pred sudkyňou JUDr. Janou Kovalčíkovou, v právnej veci žalobcu: Slovenský plynárenský priemysel, a.s., so sídlom Mlynské nivy 44/a, 825 11 Bratislava – Ružinov, Slovenská republika, IČO:35 815 256, zast. Beňo & partners advokátska kancelária, s.r.o., Námestie svätého Egídia 40/93, 058 01 Poprad, IČO: 44 250 029 proti žalovanej: A. B., C. B., nar. XX.XX.XXXX, trvale bytom C. D. XXXX/X, XXX XX E. – F., štátny občan SR, o zaplatenie 1.710,52 Eur s prísl., takto rozhodol: I/ Žalovaná j e p o v i n n á zaplatiť žalobcovi istinu 1.710,52 Eur, úrok z omeškania 9% ročne zo sumy 10,- Eur od 01.08.2023 do zaplatenia, úrok z omeškania 8,5% ročne zo sumy 15,- Eur od 06.04.2023 do zaplatenia, úrok z omeškania 8,5% ročne zo sumy 565,01 Eur od 03.05.2023 do zaplatenia, úrok z omeškania 8,5% ročne zo sumy 1.120,51 Eur od 01.04.2023 do zaplatenia, všetko do troch dní od právoplatnosti rozhodnutia. II/ Žalobca m á nárok na náhradu trov konania voči žalovanej v rozsahu 100 %, ktoré je žalovaná povinná uhradiť žalobcovi do troch dní od právoplatnosti rozhodnutia súdu o výške trov konania. odôvodnenie: 1. Žalobca elektronickým podaním zo dňa 28.11.2023 si uplatnil na Okresnom súde Banská Bystrica v upomínacom konaní právo na zaplatenie istiny 1.710,52 Eur s 9% úrokom z omeškania ročne zo sumy 10,- Eur od 01.08.2023 do zaplatenia, s 8,5% úrokom z omeškania ročne zo sumy 15,- Eur od 06.04.2023 do zaplatenia, s 8,5% úrokom z omeškania ročne zo sumy 565,01 Eur od 03.05.2023 do zaplatenia, s 8,5% úrokom z omeškania ročne zo sumy 1.120,51 Eur od 01.04.2023 do zaplatenia titulom neuhradenej faktúry č. XXXXXXXXXX na sumu 565,01 Eur, splatnej 02.05.2023, faktúry č. XXXXXXXXXX na sumu 1.120,51 Eur splatnej 31.03.2023 a doklad XXXXXXXXXXXX na sumu 15,- Eur, splatný 05.04.2023, faktúra variabilný symbol č. XXXXXXXXXX splatná 31.07.2023 na sumu 10,- Eur, dohody o splátkach zo dňa 05.04.2023 v zmysle Zmluvy o združenej dodávke elektriny č. XXXXXXXXXX zo dňa 29.06.2022 uzatvorenej medzi dodávateľom Slovenský plynárenský priemysel a.s. a žalovanou na odbernom mieste C. D. X, E. pod EIC XXXXXXXXXXXXXXXX s distribučným územím ED-SSESSE Distribúcia (ELE) D2/D2, s predpokladanou ročnou spotrebou 1T/VT: 6 257, predpokladaný začiatok dodávky elektriny 30.06.2022. Žalobca v žalobe neoznačil, že sa návrhom uplatňuje nárok zo spotrebiteľskej zmluvy alebo iných zmluvných dokumentov súvisiacich so spotrebiteľskou zmluvou a ani v popise žaloby túto skutočnosť neuviedol. V prílohe žaloby sa nachádza Zmluva o dodávke elektrickej energie, faktúry, predžalobné upomienky, obchodné podmienky, cenník, podací hárok o doručovaní listín. 2. Okresný súd Banská Bystrica v upomínacom konaní vydal platobný rozkaz sp. zn. 14Up/1479/2023-48 zo dňa 14.12.2023. Žalovanej sa platobný rozkaz so žalobou a poučením nepodarilo doručiť z dôvodu,
že na adrese G. XX, E. bol adresát neznámy. OS Banská Bystrica postúpil vec na príslušný Okresný súd Zvolen 14.02.2024. 3. Na OS Zvolen vec napadla 15.02.2024. 4. Okresný súd Zvolen uznesením sp. zn. 12Csp/39/2024-73 zo dňa 23.02.2024, právoplatné dňa 26.04.2024 vyzval žalovanú, aby sa v lehote 15 dní od uznesenia písomne vyjadrila k žalobe, z adresy C. D. XXXX/X, E., na ktorej sa má dlhodobo zdržiavať, na trvalom pobyte od 20.11.2017 bol adresát neznámy. 5. Súd požiadal OOPZ Zvolen o doručenie zásielky žalovanej z adries: C. D. XXXX/X, E.; E. H., I. J. XXX K. E., L. X. G. E. elektronicky zo dňa 02.04.2024 oznámilo súdu, že sa zásielku nepodarilo doručiť na adresu trvalého pobytu L. X, E., I. J. XXX, E. H. a na telefónnom čísle XXXXXXXXXX bola žalovaná nedostupná. Podľa Registra obyvateľov SR má trvalý pobyt na adrese C. D. XXXX/X, E.. 6. Súd sa pokúsil doručiť zásielku prostredníctvom pošty s tým, že zásielka sa vrátila s oznámením adresát neznámy. 7. Okresný súd Zvolen oznámením o podanej žalobe na úradnej tabuli súdu a webovej stráne Okresného súdu Zvolen podľa § 116 ods. 2 CSP zverejnil oznámenie o podanej žalobe dňa 18.04.2024 a zvesil 03.05.2024. 8. Mesto Zvolen potvrdilo elektronicky dňa 24.04.2024, že žalovaná je prihlásená na trvalom pobyte F., C. D. XXXX/X, E.. 9. Súd vzhľadom na to, že v žalobe nebol označený žalobcom, že má vec posúdiť ako spotrebiteľskú vec, aplikoval na vec ustanovenia § 177 ods. 2 písm. b/ a 219 ods. 3 CSP a dňa 21.05.2024 vyhlásil, že určil termín verejného vyhlásenia rozhodnutia na deň 02.07.2024 o 11.05 hod., č. pojednávacej miestnosti 6. 10. Súd na základe predložených listinných dokladov zistil nasledujúci skutkový stav: 11. Žalobca uzavrel so žalovanou Zmluvu o združenej dodávke elektriny č. XXXXXXXXXX pre odberné miesto EIC: XXXXXXXXXXXXXXXX, na adrese C. D. X, E., distribučné územie ED-SSE-SSE Distribúcia (ELE)/D2/D2 s predpokladanou ročnou spotrebou 1T/VT 6257, s predpokladaným začiatkom dodávky elektriny 30.06.2022. Zmluva bola uzatvorená dňa 29.06.2022, podpísaná žalovanou. Z predpisu o zmene odberateľa je adresa odberného miesta od 06.04.2023 C. D. X, E.. Žalovaná faktúry žiadala doručovať na adresu G. XX, E.. 12. Z faktúry č. XXXXXXXXXX vyplýva pohľadávka vo výške 565,01 Eur, splatná 02.05.2023. 13. Z faktúry č. XXXXXXXXX vyplýva pohľadávka vo výške 1.120,51 Eur, splatná 31.03.2023. 14. V upomienke sa nachádza faktúra č. XXXXXXXXXXXXX splatná 31.07.2023 na sumu 10,- Eur. 15. Z dokladu č. XXXXXXXXXXXX vyplýva suma 15,- Eur, splatná 05.04.2023 za uzatvorenie dohody o splátkach. 16. Z Dohody o splátkach zo dňa 05.04.2023 vyplýva pohľadávka 1.120,51 Eur v šiestich mesačných splátkach, prvá splátka na sumu 205,51 Eur, ďalších päť splátok každá na sumu 186,- Eur. 17. V upomienke, predžalobnej výzve sa nachádza pohľadávka 1.710,52 Eur. 18. Zmluva o nájme bytu na C. D. X, E. zo dňa 01.01.2022 je podpísaný nájomca žalovaná. 19. Súčasťou žaloby sú Obchodné podmienky poskytovania univerzálnej služby pri dodávke elektriny pre odberateľov elektriny kategórie domácnosť s účinnosťou od 08.07.2018.
20. Súčasťou žaloby je Cenník externých služieb a výkonov evidenčné číslo č. ES1/2021 E dodávateľa elektriny Slovenský plynárenský priemysel a.s., Bratislava. 21. Súd z výpisu z Obchodného registra Mestského súdu Bratislava III. zistil, že žalobca je zapísaný v Obchodnom registri pod obchodným menom Slovenský plynárenský priemysel a.s., Mlynské nivy 44/ a, 825 11 Bratislava, Slovenská republika, IČO:35 815 256. 22. Doručenka z čísla listu 38pv pod číslom RF XXXXXXXXXXX 12.09.2023. 23. Podľa § 9 ods. 1 písm. b/ zákona č. 250/2012 Z.z., úrad vykonáva: 1. cenovú reguláciu podľa § 11, 12 a 14 vrátane osobitných predpisov, 2. vecnú reguláciu podľa § 13, 15 a 23 vrátane osobitných predpisov, 3. mimoriadnu reguláciu podľa § 16, 4. reguláciu kvality podľa § 22, 5. kontrolu dodržiavania tohto zákona, všeobecne záväzných právnych predpisov vydaných na jeho vykonanie podľa § 40, osobitných predpisov,12) všeobecne záväzných právnych predpisov vydaných na vykonanie osobitných predpisov13) a právoplatných rozhodnutí úradu a agentúry osobami, ktoré vykonávajú regulované činnosti a ostatnými účastníkmi trhu s elektrinou, účastníkmi trhu s plynom, účastníkmi trhu s teplom a fyzickými osobami alebo právnickými osobami vykonávajúcimi správu bytového domu, ktoré rozpočítavajú množstvo vyrobeného tepla konečným spotrebiteľom, podľa § 31 až 35, 6. dohľad nad dodržiavaním povinností podľa osobitných predpisov Európskou sieťou prevádzkovateľov prenosových sústav pre elektrinu a subjektom prevádzkovateľov distribučných sústav Európskej únie, 7. dohľad nad prevádzkovateľom prenosovej sústavy a prevádzkovateľom prepravnej siete podľa § 26 ods. 11, 8. dohľad nad aukciami pre predaj elektriny podľa § 30, 9. dohľad nad zárukami pôvodu elektriny z obnoviteľných zdrojov energie a zárukami pôvodu elektriny vyrobenej vysoko účinnou kombinovanou výrobou podľa osobitného predpisu, 10. dohľad nad dodržiavaním právnych predpisov na ochranu spotrebiteľa, 11. kontrolu uplatnenia cien určených nariadením vlády podľa § 16a ods. 3 a § 45j. 24. Podľa § 11 ods. 1 zákona č. 250/2012 Z.z., cenovej regulácii v elektroenergetike podlieha: a) výroba elektriny z obnoviteľných zdrojov energie a výroba elektriny vyrobenej vysoko účinnou kombinovanou výrobou, b) výroba elektriny z domáceho uhlia na základe rozhodnutia ministerstva o uložení povinnosti vo všeobecnom hospodárskom záujme, c) pripojenie do sústavy, d) prístup do prenosovej sústavy a prenos elektriny, e) prístup do distribučnej sústavy a distribúcia elektriny, f) dodávka elektriny zraniteľným odberateľom, g) poskytovanie podporných služieb, h) poskytovanie systémových služieb, i) výkon činnosti organizátora krátkodobého trhu s elektrinou, j) výkon činnosti dodávateľa poslednej inštancie vrátane dodávky elektriny dodávateľom poslednej inštancie, k) výkon činnosti výkupcu elektriny, l) tarifa za prevádzkovanie systému. 25. Podľa § 13 ods. 2 písm. a/ zákona č. 250/2012 Z.z., vecnou reguláciou je aj rozhodovanie o schválení obchodných podmienok dodávateľa elektriny a dodávateľa plynu, ktorí poskytujú univerzálnu službu. 26. Podľa § 13 ods. 4 zákona č. 250/2012 Z.z., úradom vydané rozhodnutia podľa odseku 2 písm. a) až c), e) a m) sú záväzné pre všetkých účastníkov trhu s elektrinou a účastníkov trhu s plynom. 27. Podľa článku III. bod 3 Všeobecných obchodných podmienok, neoddeliteľnou súčasťou Zmluvy sú OP, Cenník Dodávateľa a Cenník externých služieb a výkonov v platnom znení, zverejnené na Webovom sídle Dodávateľa. Odberateľ dostane písomnú informáciu o obsahu Zmluvy, aktuálne OP, Cenník Dodávateľa a Cenník externých služieb a výkonov pred uzatvorením Zmluvy. Dodávateľ je oprávnený zmeniť OP v zmysle čl. XV bod 6 týchto OP. Odberateľ podpisom Zmluvy potvrdzuje, že prevzal a oboznámil sa s platnými OP, Cenníkom Dodávateľa a Cenníkom externých služieb a výkonov. 28. Podľa článku III. bod 17 VOP, ak sa Zmluva uzatvára na OM, na ktorom je prerušená distribúcia elektriny, a PDS obnovenie distribúcie elektriny do tohto OM spoplatňuje, Odberateľ je povinný uhradiť dodávateľovi poplatok za obnovenie distribúcie elektriny v zmysle Cenníka externých služieb a výkonov.
29. Podľa článku IV. bod 3 VOP, dodávateľ informuje odberateľa o štruktúre ceny za združenú dodávku elektriny na vyhotovenej Vyúčtovacej faktúre. 30. Podľa článku IV bod 4 VOP, dodávateľ je oprávnený účtovať odberateľovi cenu za združenú dodávku elektriny pri dodržaní princípov ocenenia dodávky elektriny uvedených v Cenníku dodávateľa a Cenníku externých služieb a výkonov. Dodávateľ je oprávnený účtovať odberateľovi cenu za ďalšie služby a výkony, ktoré nie sú zahrnuté v cene za združenú dodávku elektriny, ale súvisia s dodávkou elektriny, a ktoré si odberateľ objednal, alebo ich svojím konaním, nekonaním alebo omeškaním voči dodávateľovi vyvolal, a to podľa Cenníka externých služieb a výkonov. 31. Podľa článku IV bod 5 VOP, odberateľ je povinný uhradiť dodávateľovi okrem ceny za združenú dodávku elektriny aj ďalšie platby, resp. poplatky, ktoré nie sú zahrnuté v cene za združenú dodávku elektriny a ktoré si odberateľ objednal, alebo svojím konaním, resp. nekonaním, vyvolal vznik skutočností a potrebu uskutočnenia ďalších úkonov (služieb) zo strany dodávateľa a tieto sú spoplatňované podľa Cenníka dodávateľa, Cenníka externých služieb a výkonov a/alebo cenníka služieb príslušných PDS. 32. Podľa článku IV bod 9 VOP, dodávateľ fakturuje odberateľovi cenu za združenú dodávku elektriny formou vystavenia vyúčtovacej faktúry za príslušné OM odberateľa najmenej jedenkrát ročne, a to podľa údajov o spotrebovanom množstve elektriny, získaných od príslušného PDS, podľa článku VI týchto OP (odpočtom Meradla, hodnôt intervalového merania alebo podľa typového diagramu dodávky) v súlade s Prevádzkovým poriadkom príslušného PDS. Fakturačným obdobím je obdobie, za ktoré dodávateľ vykonáva vyúčtovanie odberu elektriny. Dodané a odobraté množstvo elektriny sa vyhodnocuje ako množstvo energie vyjadrené v energetických jednotkách. 33. Podľa článku IV bod 17 VOP, ak sa Zmluva uzatvára na OM, na ktorom je prerušená distribúcia elektriny, a PDS obnovenie distribúcie elektriny do tohto OM spoplatňuje, Odberateľ je povinný uhradiť dodávateľovi poplatok za obnovenie distribúcie elektriny v zmysle Cenníka externých služieb a výkonov. 34. Podľa článku IV bod 20 VOP, všetky platby podľa Zmluvy sa vykonávajú spôsobom dohodnutým v Zmluve. 35. Podľa článku IV bod 26 VOP, záväzok odberateľa zaplatiť sa považuje za splnený riadne, včas a v súlade so zmluvne dohodnutými platobnými podmienkami, iba ak odberateľ v platobnom styku uvedie variabilný symbol z príslušného dokladu, IBAN/BIC (Vyúčtovacia faktúra, Harmonogram); nakoľko ide o údaje nevyhnutné na správnu identifikáciu platby dodávateľom.“ Podľa § 3 písm. b) bodu 3 Zákona o energetike: „Prevádzkovateľom distribučnej sústavy osoba, ktorá má povolenie na distribúciu elektriny na časti vymedzeného územia. 36. Podľa § 34 ods. 2 písm. f) bodu 3 Zákona o energetike, dodávateľ elektriny je povinný ak je dodávateľom elektriny poskytujúcim univerzálnu službu, vypracovať obchodné podmienky poskytovania univerzálnej služby podľa osobitného predpisu a predložiť ich a každú ich zmenu na schválenie úradu najneskôr 30 dní pred dňom nadobudnutia ich platnosti; nový dodávateľ elektriny predkladá obchodné podmienky poskytovania univerzálnej služby úradu na schválenie do 30 dní po doručení povolenia; obchodné podmienky poskytovania univerzálnej služby musia spĺňať požiadavky ustanovení Občianskeho zákonníka o spotrebiteľských zmluvách, musia obsahovať spôsob predaja elektriny a reklamačný poriadok, musia byť formulované jasne a zrozumiteľne a nesmú obsahovať ustanovenia, ktoré neprimeraným spôsobom sťažujú alebo znemožňujú výkon práv odberateľa elektriny v domácnosti. 37. Podľa § 559 ods. 2 zákona č. 40/1964 Zb. Občiansky zákonník v znení neskorších predpisov (ďalej aj „OZ“): „Dlh musí byť splnený riadne a včas. 38. Podľa § 517 ods. 1 Občianskeho zákonníka, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 39. Podľa § 517 ods. 2 Občianskeho zákonníka, ak výška úrokov z omeškania nebola dohodnutá, dlžník je povinný platiť úroky z omeškania v sadzbe, ktorú ustanoví vláda Slovenskej republiky nariadením.
40. Podľa článku IV bod 32 VOP, ak je Odberateľ v omeškaní s úhradou akejkoľvek splatnej pohľadávky Dodávateľa súvisiacej s dodávkou elektriny podľa týchto OP, resp. Zmluvou, je Odberateľ ako dlžník povinný zaplatiť Dodávateľovi ako veriteľovi úrok z omeškania, a to vo výške stanovenej príslušnými všeobecne záväznými právnymi predpismi . 41. Podľa § 3 Nariadenia vlády 87/1995, ktorým sa vykonávajú niektoré ustanovenia Občianskeho zákonníka: „Výška úrokov z omeškania je o päť percentuálnych bodov vyššia ako základná úroková sadzba Európskej centrálnej banky2) platná k prvému dňu omeškania s plnením peňažného dlhu.“ Podľa článku IV. bodu 4 Rozhodnutia Úradu pre reguláciu sieťových odvetví č. 0016/2014/E-OP z 10.3.2014 „Odberateľ je povinný uhradiť Dodávateľovi okrem ceny za združenú dodávku elektriny aj ďalšie platby, resp. poplatky súvisiace s predmetom Zmluvy, ak svojím konaním, resp. nekonaním vyvolal vznik skutočností a potrebu uskutočnenia ďalších úkonov (služieb) zo strany Dodávateľa a tieto sú spoplatňované podľa cenníka služieb Dodávateľa a/alebo cenníka služieb príslušných PDS. Odberateľ elektriny podpisom Zmluvy potvrdzuje, že sa oboznámil s platným cenníkom Dodávateľa a cenníkom služieb príslušných PDS. 42. Súd na základe predložených listinných dokladov zistil, že žalovaná neuhradila žalobcovi pohľadávku vo výške 1.710,52 Eur a tým, že sa dostala do omeškania od nasledujúceho dňa po splatnosti faktúr je povinná zaplatiť žalobcovi aj 9% úrok z omeškania ročne zo sumy 10,- Eur od 01.08.2023 do zaplatenia, 8,5% úrok z omeškania ročne zo sumy 15,- Eur od 06.04.2023 do zaplatenia, 8,5% úrok z omeškania ročne zo sumy 565,01 Eur od 03.05.2023 do zaplatenia, 8,5% úrok z omeškania ročne zo sumy 1.120,51 Eur od 01.04.2023 do zaplatenia. 43. Žalobca v žalobnom návrhu elektronicky podanom na Okresnom súde Banská Bystrica dňa 28.11.2023 opomenul označiť či žiada vec posúdiť ako spotrebiteľský vzťah a podľa názoru súdu vec bola nesprávne zapísaná v CSP registri a súd v lehote jedného mesiaca podľa rozvrhu nezapísal vec do správneho registra C, preto vec zostala v registri CSP. Súd však posudzuje danú vec podľa zákona o energetike a zákona o regulácii sieťových odvetví v znení neskorších predpisov. Súd má za to, že žalovaná vedela o tom, že má pohľadávku voči žalobcovi, do podania žaloby ani po podaní žaloby pohľadávku neuhradila. Súd rozhodol vec žalobcu na základe vyvesenia na úradnej tabuli súdu, nakoľko sa jedná o vec jednoduchého právneho posúdenia do 2.000,- Eur, vzhľadom k tomu, že neoznačil, že či vec uplatňuje zo spotrebiteľského vzťahu alebo nie neaplikoval súd § 297 Občianskeho zákonníka. Žalobca nenavrhol výsluch žalobcu, právneho zástupcu žalobcu, žalovanej, ide o vec jednoduchého právneho posúdenia do 2.000,- Eur, preto súd zaviazal žalovanú na zaplatenie istiny 1.710,52 Eur, úrok z omeškania 9% ročne zo sumy 10,- Eur od 01.08.2023 do zaplatenia, úrok z omeškania 8,5% ročne zo sumy 15,- Eur od 06.04.2023 do zaplatenia, úrok z omeškania 8,5% ročne zo sumy 565,01 Eur od 03.05.2023 do zaplatenia, úrok z omeškania 8,5% ročne zo sumy 1.120,51 Eur od 01.04.2023 do zaplatenia, všetko do troch dní od právoplatnosti rozhodnutia ako aj na náhradu trov konania voči žalovanej v rozsahu 100 %, ktoré je žalovaná povinná uhradiť žalobcovi do troch dní od právoplatnosti rozhodnutia súdu o výške trov konania. 44. O príslušenstve pohľadávky súd rozhodol v súlade s citovanými uzneseniami. 45. Podľa § 255 ods. 1 CSP, žalobca bol úspešný, žalovaná neúspešná súd priznal žalobcovi právo na náhradu trov konania v rozsahu 100%. 46. Podľa § 262 ods. 1, 2 CSP o výške trov konania, po právoplatnosti rozhodnutia rozhodne osobitným uznesením vyšší súdny úradník. Poučenie: Proti tomuto rozsudku možno podať odvolanie do 15-tich dní odo dňa jeho doručenia prostredníctvom tunajšieho súdu na Krajský súd v Banskej Bystrici, a to písomne v dvoch vyhotoveniach. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné.
V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (Zákon č. 233/1995 Z.z. o súdnych exekútoroch a exekučnej činnosti - Exekučný poriadok); ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, návrh na súdny výkon rozhodnutia (§ 370 ods. 1, § 376 ods. 1 CSP).

Zdroj: KAUZIS.SK – https://www.kauzis.sk/judikatura/r/ECLI:SK:OSZV:2024:6123453029.3 (dáta aktuálne k 13. 11. 2026). Záväzné je znenie zverejnené súdom.




